बीते दिनों पुलिस फायरिंग में 13 लोगों की मौत का गवाह बना तमिलनाडु के तूतिकोरिन का स्टर्लाइट प्लांट अब एक बार फिर चर्चाओं में है। दरअसल स्टर्लाइट प्लांट से खतरनाक सल्फ्यूरिक एसिड के लीक होने की खबर आयी है। प्लांट के सिक्योरिटी गार्ड्स को सबसे पहले इस एसिड लीक की जानकारी हुई, जिसके बाद उन्होंने प्लांट के शीर्ष अधिकारियों को इसकी जानकारी दी। बता दें कि सल्फ्यूरिक एसिड इंसानी स्वास्थ्य के लिए बेहद नुकसानदायक होता है। इसका इस्तेमाल आमतौर पर केमिकल और फर्टिलाइजर बनाने वाली कंपनियां करती हैं। फिलहाल डिप्टी कलेक्टर की अध्यक्षता वाली एक टीम इस समस्या के समाधान में जुटी है। वहीं तूतीकोरिन के जिलाधिकारी का कहना है कि एसिड लीक की इस घटना से किसी के हताहत होने की खबर नहीं है। हालांकि आशंका जतायी जा रही है कि इस एसिड लीक की घटना से फिर से प्लांट के खिलाफ विरोध प्रदर्शन शुरु हो सकते हैं, जिसके चलते प्लांट के आस-पास सुरक्षा के कड़े इंतजाम किए गए हैं।